Predsjednik Republike Srpske Milorad Dodik izjavio je da muslimani u BiH manipulišu rezultatima popisa iz 2013. godine jer im je stalo da prikažu da ih je više od 50 odsto da bi stvorili islamsku državu u Evropi.

Predsjednik Republike Srpske Milorad Dodik izjavio je da muslimani u BiH manipulišu rezultatima popisa iz 2013. godine jer im je stalo da prikažu da ih je više od 50 odsto da bi stvorili islamsku državu u Evropi.

TEKST SE NASTAVLJA ISPOD OGLASA

"/Bošnjački član Predsjedništva BiH/ Bakir Izetbegović rekao je da nastavlja politiku svog oca Alije, koji je govorio da muslimani tamo gdje su manjina treba da trpe dok ne postanu većina, a kada postanu većina onda treba da formiraju islamsku državu", naveo je Dodik za "Politiku".



Na pitanje da li zaista vjeruje da bi muslimani u BiH pravili islamsku državu, Dodik je objasnio da to nema veze sa vjerovanjem i ukazao da je neobično što neko insistira da bude većina na popisu u BiH kao složenoj zajedničkoj državnoj zajednici dvije države - Republike Srpske i Federacije BiH.



"Odjednom se traže kumulativni podaci da bi se poslala vijest svijetu kako je to islamska država, kako bi se prikupile islamske zemlje da brane svoju islamsku državu u Evropi. To je priča, vjerovali vi to ili ne! Pa nisu ni Francuzi vjerovali kada su nama ovdje odsijecali glave da će se i njima to dešavati. A evo, dešava se", kaže Dodik.



Predsjednik Republike Srpske objasnio je da je popis u BiH bio problem i 1991. godine, kao i da se i poslije rata pokušavalo "po muslimanskim nazorima" proglasiti BiH njihovom zemljom kroz stvaranje nove nacije - bosanske, u koju bi se "preveli" i Srbi i Hrvati.



"U procesu usaglašavanja Zakona o popisu kao dio kompromisa došli smo do toga da se možemo izjasniti o nacionalnoj pripadnosti. Ali, sama izrada zakona bila je usmjerena ka spekulacijama. Dugo smo se opirali tome i donijeli su zakon koji je u principu dobar. Međutim, u njegovom sprovođenju intervencijama i podrškom čak i inostranih medijatora, neka pravila, koja su kasnije usvajana, omogućila su dodatne spepkulacije", objasnio je Dodik.



On je naveo da je tako dobijeno 196.000 ljudi više na strani Bošnjaka nego što je realno.



"Oni nemaju svoje prebivalište ovdje, žive na drugim prostorima. Mi ne tražimo ništa drugo nego da se primijeni zakon i standardi koji svuda važe - da je domicilan onaj koji je ovdje živio neprekidno godinu dana. A tih 196.000 nije", rekao je Dodik.



Prema rezultatima popisa, kaže Dodik, sada ima skoro šest do sedam posto više muslimana nego prije rata, nakon što "nas dvadeset godina ovdje maltretiraju, kako je 300.000 Bošnjaka pobijeno u ratu".



"To znači da je neko drugi morao otići da bi oni povećali svoj procenat ili je laž o tom etničkom čišćenju. A činjenica je da je u Sarajevu sada registrovano 11.000 Srba, a prije rata ih je bilo 100.000. To govori o tome da je 10 puta smanjen broj Srba u samom Sarajevu", ukazao je Dodik.



Predsjednik Republike Srpske ne vjeruje da situacija u vezi sa rezultatima popisa može da snizi tenzije između vlasti i opozicije.



"Zašto nisu objavili rezultate prije dvije godine dok je moja grupacija bila dio vlasti u institucijama BiH? Osjetili su da sada mogu da manipulišu, a ljudi iz Republike Srpske tamo u Sarajevu osjetili su da je ovo preveliki zalogaj da bi preko njega mogli preći. I zato su sada zajedno s nama", rekao je Dodik.



On je istakao da vlast u Republici Srpskoj nije mijenjala svoju poziciju i da ne vjeruje u dobre namjere ni Sarajeva, niti stranaca.



Na opasku novinara da neki misle da situacija u kojoj je Velika Britanija izglasala izlazak iz EU i u kojoj Škotska želi da u Uniji ostane po cijenu izdvajanja iz Velike Britanije može da ide na ruku njemu i njegovim povremenim "prijetnjama" o referendumu, Dodik je istakao "da on ne prijeti ništa", ali da misli "da će se na kraju referendumom sve završiti".



"Da li ću ja to doživjeti ili neću, ne znam. Ali, potpuno sam uvjeren da je definitivno rješenje na ovim prostorima da Republika Srpska bude samostalna država i ja to ne krijem", rekao je Dodik.



Predsjednik Republike Srpske rekao je da misli da njemački kancelar Angela Merkel nije u pravu kada kaže da je BiH ostvarila veliki napredak na evropskom putu.



"BiH je nemoguća zajednica. Naravno da je Merkelova uvažena i da treba poštovati ono što radi, ali ne mora da znači da je ona uvijek u pravu. Ta priča o BiH je potpuna zabluda", ukazao je Dodik.



On je istakao da BiH nikada nije lošije stajala nego sada, sa stanovišta integriteta i da vjeruje da je Merkel neko dostavio izvještaj u kojem je ocijenio da je to značajan napredak.



"Srbiju su opet odbili za pregovaračka poglavlja. Ako Srbija nije napravila napredak ka EU, ko je napravio? U BiH ništa ne ide. Proglašavaju popis koji pola države na prihvata i koji neće uvažiti. Adaptacija Sporazuma o stabilizaciji i pridruživanju nije prošla MMF aranžman je u pitanju...Kakav napredak BiH? Ja ne mogu da vjerujem da je njoj neko tako dobro podvalio", rekao je Dodik.